聽琴
作者：呂本中
朝代：宋

paragraphs: 君不見龍門之下百尺桐，漂霰飛雪愁寒空。
何年班爾落君手，小窗伴坐歌南風。
恍然如著山巖裏，不知身在塵埃中。
初聞平野飛鴻鵠，欻聽金盤起珠玉。
遶壇古樹鬱嵯峨，六月吹霜作寒綠。
折楊黄華不須道，别鶴離鸞尚堪續。
君不見開元天子醉西都，音聲十院留歡娱。
當時臨軒奏此曲，徑須解穢煩花奴。
乃知恬淡世莫識，無弦之趣何時無。
歸家愁厭筝笛耳，此聲一聽還已矣。
會須流水訪鍾期，試向爐中覓焦尾。